projecte-aina/catalan_government_crawling huggingface dataset:
En aquesta ocasió t'ensenyem l'apartat dedicat a la internacionalització de la cultura catalana al web de Cultura.
Un dels objectius del Departament de Cultura és fomentar la projecció exterior de la cultura i la creació catalanes, tant per donar a conèixer la cultura del nostre país com per obrir nous horitzons al talent creatiu que sorgeix a Catalunya.
Aquesta activitat de foment es fa principalment a través de tres grans eixos: relacions internacionals, empreses culturals i projecció exterior de la llengua i la cultura catalanes.
Així mateix, les delegacions del Govern a l'exterior, també desenvolupen una activitat crucial en la projecció de la cultura catalana.
Et convidem a visitar els seus webs per estar al corrent de la feina que desenvolupen.
Avui t'ensenyem el web del Museu del Disseny de Barcelona, inaugurat al desembre de 2014, i que és fruit de la integració de les col·leccions del Museu de les Arts Decoratives, el Museu de Ceràmica, el Museu Tèxtil i d'Indumentària i el Gabinet de les Arts Gràfiques de la ciutat.
El Museu conserva un fons de més de 70.000 objectes que tradicionalment s'han classificat sota la denominació d'arts decoratives o arts aplicades i que abracen des del segle IV aC fins a l'actualitat.
El Museu va obrir les seves portes a la seu de l'edifici Disseny Hub Barcelona de la plaça de les Glòries, obra de l'equip d'arquitectes MBM (Martorell, Bohigas, Mackay, Capdevila i Gual), que ha estat dissenyat expressament per acollir les seves col·leccions.
Et convidem a visitar el seu web per descobrir totes les activitats que s'hi acullen i, si encara no l'has vist, per preparar la teva visita.
També et volem ensenyar webs de fora de Catalunya, així que en aquesta ocasió et proposem que visitis el web del Visa pour l'Image, el festival internacional de fotoperiodisme, que té lloc cada any a Perpinyà.
El festival constitueix una cita excepcional per als enamorats de la fotografia i reuneix milers de visitants que comparteixen la mateixa passió pel fotoperiodisme.
Des del 29 d'agost i fins al 13 de setembre es poden veure diverses exposicions repartides per tota la ciutat, es pot assistir a les vetllades de projeccions, així com es pot participar en col·loquis i trobades amb professionals.
Tens tota la informació al seu web.
En aquest espai et proposem que visitis una pàgina del web del nostre Departament o d'altres webs de tema cultural relacionats amb la Generalitat de Catalunya.
En aquesta ocasió et recomanem l'espai que l'Agenda Cultural dedica a les Jornades Europees del Patrimoni (JEP 2015).
Del 9 al 12 d'octubre, municipis de tot el territori mostraran el millor del seu patrimoni a través de portes obertes, exposicions, conferències, visites guiades, tallers, rutes a peu, concursos...
Més de 350 activitats de tot tipus i per a tots els públics.
Diferents formes d'apropar-nos a la riquesa patrimonial del nostre país i descobrir llocs històrics, arquitectura monumental, jardins, arqueologia clàssica o museus, entre moltes altres possibilitats.
A l'Agenda Cultural, el cercador d'actes culturals a tot Catalunya, trobaràs informació detallada de totes les activitats que se celebren, tria les que més t'interessin!
Avui t'ensenyem el web de la Xarxa de Turisme Industrial de Catalunya (XATIC), l'associació que agrupa l'oferta de turisme industrial més àmplia de Catalunya: museus, centres d'interpretació, antigues fàbriques o mines d'arreu del territori català.
L'associació, que es va formar l'any 2006, agrupa a dia d'avui més de 25 localitats de gran diversitat que tenen en comú un important i variat llegat industrial que permet conèixer a fons la revolució industrial del nostre país i, amb ella, la transformació del territori i de la societat de la Catalunya contemporània.
L'oferta turística i cultural de la XATIC permet que els visitants puguin explorar una Catalunya diferent, amb activitats per a tota la família.
Al seu web tens tota la informació per preparar la visita a aquest impressionant llegat patrimonial.
També et volem ensenyar webs de fora de Catalunya, així que en aquesta ocasió et proposem que visitis el web del London Film Festival, amb motiu de la selecció de sis pel·lícules amb participació catalana per a la seva 59a edició.
Es tracta de cinc llargmetratges i un curt.
Els llargmetratges són Paula, d'Eugenio Canevari; El botón de Nácar, de Patricio Guzman; A perfect day, de Fernando León de Aranoa; El cadàver d'Anna Fritz, d'Hèctor Hernández, i Truman, de Cesc Gay.
El curtmetratge participant és Interior.
Aquest no és l'únic festival del Regne Unit que aquesta tardor presenta en la seva programació pel·lícules amb participació catalana ja que, d'una banda, el Cambridge Film Festival va presentar entre el 3 al 13 de setembre cinc pel·lícules, entre les que es trobaven El cafè de la Marina, de Sílvia Munt o Born, de Claudio Zulián, i de l'altra, l' 11è London Spanish Film Festival que, en la Catalan Window, projecta quatre títols més (de Belén Macías, Leticia Dolera, Fernando Pomares Piñol i Isabel Coixet).
En aquesta ocasió et presentem el nou portal de patrimoni cultural català, realitzat per l'Agència Catalana del Patrimoni Cultural del Departament de Cultura per a la millora del coneixement i la promoció del patrimoni cultural català.
El web ofereix una selecció del patrimoni cultural més destacat, material i immaterial.
En aquesta primera fase, l'eina ofereix la consulta de 150 recursos tot i que es preveu doblar el nombre de recursos fins a arribar als 500 al llarg de l'any 2016.
El portal està estructurat en sis blocs adreçats a públics diversos: Descobreix, Visita, Aprèn, Professionals, Serveis i Participa.
El web, a més, s'ha presentat en el marc de la 24a edició de les Jornades Europees del Patrimoni (JEP), que tindran lloc del 9 al 12 d'octubre, consulta aquí totes les activitats.
Avui t'ensenyem el nou web del Museu Etnològic de Barcelona, que ha reobert les seves portes després dels treballs de remodelació i adequació dels seus espais.
El museu presenta unes sales totalment renovades tant per a la seva exposició permanent com per a les temporals.
El web informa sobre les seves col·leccions, sobre les activitats que s'hi desenvolupen així com sobre la seva història o la del seu edifici...
Et convidem a visitar el seu web i a apropar-te al Museu, a més a més, fins al 4 de desembre de 2015 l'entrada és gratuïta, aprofita!
També et volem ensenyar webs de fora de Catalunya, així que en aquesta ocasió et proposem que visitis el web de la Fira del Llibre de Frankfurt, la mostra més important del món del llibre, sobretot pel que fa a comerç de drets d'explotació editorial, que enguany té lloc entre el 14 i el 18 d'octubre.
Catalunya i Barcelona tornen a participar amb un estand únic, sota la marca Catalonia, land of books / Barcelona capital of publishing, que aixopluga la presència institucional i dels editors catalans.
Sota aquest segell, Catalunya i Barcelona es presenten davant el sector editorial internacional amb una imatge de país i evidenciant que la seva capital és també la capital de l'edició, amb una important potencialitat, creativitat i connexió internacional.
Visita el web de la Fira i informa't sobre les novetats d'enguany!
En aquesta ocasió et presentem el web de Voluntariat per la llengua (VxL), el programa del Consorci per a la Normalització Lingüística per practicar català a través de la conversa, que acaba de posar en marxa la prova pilot VxL virtual, una nova modalitat del programa VxL que facilita la pràctica del català a través de la conversa per videoconferència entre persones que no poden coincidir presencialment.
Amb aquesta modalitat virtual les persones que volen practicar català ho podran fer des de qualsevol lloc del món.
D'aquesta manera s'amplia l'oferta del programa i les vies d'interacció en català entre persones d'arreu del món.
Els materials i tota la informació sobre com participar en el programa, els trobareu al seu web.
Avui t'ensenyem el web d' Apropa Cultura, un programa d'inclusió que afavoreix l'assistència i participació dels col·lectius més vulnerables a la programació dels principals equipaments culturals de Catalunya.
La setmana del 26 d'octubre a l'1 de novembre se celebra la 1a Setmana Apropa Cultura, amb la qual es vol conscienciar la societat sobre la importància de l'accés a la cultura de les persones que més ho necessiten.
Per aquest motiu, els 55 equipaments que formen part del programa Apropa Cultura per a la inclusió han organitzat una setmana d'activitats i propostes culturals, algunes dissenyades especialment per a l'ocasió, per donar visibilitat a la tasca que realitzen durant tot l'any de la mà d'Apropa Cultura.
Les activitats són molt diverses i van dirigides a les entitats socials i als seus membres.
Podeu consultar totes les activitats al web de l'organització.
Per últim, et volem ensenyar un web interessant de fora de Catalunya.
En aquesta ocasió et proposem que visitis el web de la ciutat de Coventry (Anglaterra), amb motiu de la celebració dels 75 anys dels terribles bombardejos (Blitz) que aquesta ciutat va patir durant la Segona Guerra Mundial.
Són diverses les ciutats que aquest any commemoren els 70 anys de la fi de la Segona Guerra Mundial i Coventry ho celebra molt especialment, ja que va ser una de les ciutats més bombardejades per l'exèrcit alemany degut a la seva importància industrial.
Des de l'1 de novembre la ciutat desplega un seguit d'activitats emmarcades en el Coventry Peace Festival, que tindrà el seu punt culminant la nit del 14 de novembre amb la creació d'una cadena humana que recordarà els bombardejos del 14 de novembre de 1940, dia en què la ciutat va quedar quasi totalment destruïda.
En aquesta ocasió t'ensenyem l'apartat que hem dedicat a la 20a Setmana de la Ciència (SC15).
La Setmana és una iniciativa coordinada per la Fundació Catalana per a la Recerca i la Innovació, i proposa nombroses activitats de divulgació científica per a públic de totes les edats, com jornades de portes obertes, exposicions, xerrades, jocs i tallers científics.
Enguany se celebra entre el 13 i el 22 de novembre i té com a temes centrals la llum i els sòls amb motiu de la celebració, aquest 2015, de l'Any Internacional de la Llum i de les Tecnologies basades en la Llum i de l'Any Internacional dels Sòls.
Podeu seguir l'actualitat de la SC15 a Twitter amb el hashtag.
Avui t'ensenyem el nou portal Catalan-architects, que dóna informació detallada sobre 74 estudis d'arquitectura catalans.
El web forma part de la plataforma World-Architects, que actualment acull 20 portals internacionals i és el portal més ben posicionat a escala mundial en l'àmbit de l'arquitectura.
Catalan-architects conté informació actualitzada sobre arquitectes i fotògrafs d'arquitectura, i sobre els projectes més destacats i els més recents, classificats per tipologies (sanitari, educatiu, de transports, cultural, etc.) i pels tipus de perfils professionals (arquitectes paisatgistes, d'interiors, enginyers, etc.).
El web també inclou ofertes de treball, ressenyes de projectes i vídeos amb reportatges i entrevistes d'estudis d'arquitectura catalans, així com el relat de la història de l'arquitectura catalana contemporània.
Per últim, et volem ensenyar un web interessant de fora de Catalunya.
En aquesta ocasió et proposem que visitis el web que la UNESCO dedica al Dia Internacional per a l'Eliminació de la Violència envers les Dones.
L'any 1981 es va declarar el 25 de novembre dia internacional contra la violència de gènere.
Es va escollir aquesta data en homenatge a les germanes Mirabal (Patria, Minerva i Maria Teresa), tres activistes polítiques assassinades el 25 de novembre de 1960 mentre anaven a Puerto Plata a visitar els seus marits empresonats, en mans de la policia secreta del dictador Rafael Trujillo a la República Dominicana.
Enguany la commemoració del Dia Internacional per a l'Eliminació de la Violència envers les Dones, a Catalunya, s'emmarca en el lema "Construïm una Catalunya lliure de violència masclista".
El 25 de novembre hi hauran diversos actes institucionals arreu de Catalunya, en els quals es llegirà el Manifest que han consensuat la Generalitat de Catalunya, les diputacions i les entitats municipalistes: informació al web de l'Institut Català de les Dones.
En aquesta ocasió t'ensenyem el nou portal Fotografia a Catalunya.
Es tracta d'un projecte desenvolupat per l'Agència Catalana del Patrimoni Cultural del Departament de Cultura, amb la participació del Museu Nacional d'Art de Catalunya que s'ha pogut fer gracies a la col·laboració de moltes institucions (arxius, biblioteques i museus), de col·leccions particulars i dels propis fotògrafs, que han seleccionat el millor dels seus fons i la seva obra.
Actualment, el web inclou 15 col·leccions procedents de 6 institucions, 73 fotògrafs, més de 1.600 fotografies i més de 300 recursos en línia per conèixer el patrimoni fotogràfic català.
El portal s'inscriu en el Pla Nacional de Fotografia de la Generalitat de Catalunya, presentat el mes de gener de 2015 amb l'objectiu d'emprendre una política homogènia, global i comuna sobre el patrimoni fotogràfic de Catalunya.
Avui t'ensenyem el nou web de la Fundació Vila Casas, entitat privada sense ànim de lucre fundada l'any 1986 per l'empresari farmacèutic Antoni Vila Casas, que té com a objectiu prioritari promocionar l'art contemporani català a través dels seus cinc espais expositius (Museu Can Framis i Espais Volart 1 i 2 de Barcelona, Museu Can Mario a Palafrugell i Museu Palau Solterra a Torroella i Montgrí).
El nou web, més atractiu, intuïtiu i adaptat per a dispositius mòbils, informa sobre els serveis que la Fundació ofereix als seus centres com visites guiades, exposicions temporals o activitats educatives.
Així mateix, el web aplega un nucli d'informació significatiu que té com a objectiu convertir-se en referència per a l'estudi del nostre llegat artístic.
Per últim, et volem ensenyar un web interessant de fora de Catalunya.
En aquesta ocasió et proposem que visitis el web dels European Film Awards (EFA), que atorga l' European Film Academy (EFA).
L'Acadèmia, que es va crear l'any 1989 amb el nom de Societat Europea de Cinema i sota la presidència d'Ingmar Bergman, té com a objectiu principal defensar els interessos de la indústria cinematogràfica europea.
Actualment, l'EFA reuneix més de 3.000 professionals del món del cinema.
Dins de les iniciatives promogudes per l'EFA trobem la convocatòria anual dels Premis del Cinema Europeu, que enguany seran atorgats el 12 de desembre en una cerimònia a Berlín.
Més de 50 films es repartiran els premis distribuïts en 12 categories, que van des de la millor pel·lícula europea, el millor film d'animació o documental, fins al millor actor o la millor actriu, entre d'altres.
En aquesta ocasió t'ensenyem el nou web de l' Arts Santa Mònica, el centre de la creativitat situat a les Rambles de Barcelona.
L'Arts abraça la recerca, la producció i l'exhibició, i impulsa la producció artística i les residències de creadors i investigadors locals i internacionals.
S'hi realitzen exposicions de les disciplines creatives més variades: arquitectura, arts escèniques, arts visuals, música, literatura, disseny, gastronomia...
A més, organitza un extens ventall d'activitats relacionades amb les exposicions o bé que acull en col·laboració amb altres centres artístics.
El seu nou web informa puntualment de totes les activitats que s'hi organitzen.
Avui t'ensenyem el web de Pallapupas, Pallassos d'hospital, una associació sense ànim de lucre que treballa perquè hi hagi espai per al riure durant el procés de la malaltia.
Mitjançant actuacions artístiques, i a través d'un mètode artístic propi orientat a infants i gent gran, en estreta col·laboració amb el personal sanitari, persegueixen l'objectiu de convertir els hospitals en espais més amables i plens de vida.
Actualment, els Pallapupas presten els seus serveis a infants a l'Hospital del Mar, Barcelona; Hospital Sant Joan de Déu, Esplugues de Llobregat; Hospital de Terrassa; Corporació Sanitària Parc Taulí, Sabadell; Hospital Universitari Arnau de Vilanova, Lleida; Hospital Universitari Joan XXIII, Tarragona, i a la Xarxa Assistencial Universitària Althaia, Manresa.
També actuen amb la gent gran a la Fundació Pere Relats de Barcelona i a l'Hospital Universitari Arnau de Vilanova de Lleida.
Per últim, et volem ensenyar un web interessant de fora de Catalunya.
En aquesta ocasió et proposem que visitis dos webs, de les dues Capitals Europees de la Cultura 2016: Sant Sebastià (País Basc) i Wroclaw (Polònia).
La manifestació Capital Europea de la Cultura és una acció comunitària mitjançant la qual el Consell de Ministres de Cultura de la Unió Europea designa dues ciutats l'any, de dos Estats membres, com a Capital Europea de la Cultura.
Amb això es pretén ressaltar la riquesa, la diversitat i els trets comuns de les cultures europees, així com promoure una millor comprensió mútua entre els ciutadans europeus.
Durant tot un any les dues ciutats ensenyaran al món el millor de si mateixes a través de diverses manifestacions culturals.
Fes una ullada als seus webs per estar al dia dels centenars d'activitats que organitzen.
En aquesta ocasió t'ensenyem el web de l' Any literari Llull 2015-2016, que va arrencar el mes de novembre de 2015 i s'allargarà fins al novembre de 2016.
L'Any Llull ha estat declarat pel Govern amb motiu del setè centenari de la mort del filòsof i escriptor Ramon Llull (1232/33 - 1315/16).
Està previst programar conferències, exposicions, concerts, i tirar endavant projectes editorials, acadèmics i educatius per a la divulgació de la vida i l'obra de Ramon Llull en tots els seus vessants.
• Web de l'Any literari Llull 2015-2016
Aquest cop t'ensenyem el web de Vic Capital de la Cultura Catalana 2016.
La capitalitat de la Cultura Catalana s'adreça a tot el domini lingüístic i cultural català.
Té com a objectius contribuir a ampliar la difusió, l'ús i el prestigi social de la llengua i cultura catalanes, incrementar la cohesió cultural dels territoris de llengua i cultura catalanes i promocionar i projectar el municipi designat com a Capital de la Cultura Catalana, tant a l'interior com a l'exterior.
Fins ara les ciutats que han acollit la capitalitat són: Banyoles (2004), Esparreguera (2005), Amposta (2006), Lleida (2007), Perpinyà (2008), Figueres (2009), Badalona (2010), Escaldes-Engordany (2011), Tarragona (2012), Ripoll (2013), Barcelona (2014) i Vilafranca del Penedès (2015).
Al web de Viccc 2016 et pots posar al dia de tots els esdeveniments programats per a aquest any.
En aquesta ocasió et proposem que visitis el web de l' Any Internacional dels Llegums 2016.
L'Any ha estat proclamat per l'Assemblea General de les Nacions Unides, que ha designat l'Organització de les Nacions Unides per a l'Alimentació i l'Agricultura (FAO) com a organitzadora de l'Any en col·laboració amb els governs, les organitzacions no governamentals i les altres organitzacions pertinents.
L'Any té com a objectiu sensibilitzar l'opinió pública sobre els avantatges nutricionals dels llegums com a part d'una producció d'aliments sostenible encaminada a aconseguir la seguretat alimentària i la nutrició.
El web de l'Any Internacional dels Llegums anirà informant sobre tots els esdeveniments que es succeiran durant l'any.
• Web de l'Any Internacional dels Llegums 2016
En aquest espai us proposem que visiteu una pàgina del web del nostre Departament o altres webs de temes culturals relacionats amb la Generalitat de Catalunya.
En aquesta ocasió et recomanem la plataforma de préstec electrònic gratuït eBiblio Catalunya.
Aquest servei, gestionat pel Departament de Cultura, la Diputació de Barcelona i l'Ajuntament de Barcelona, fa possible el préstec de continguts digitals a tots els usuaris amb carnet de les biblioteques públiques catalanes.
S'hi pot accedir a través de diferents dispositius: ordinadors personals, lectors de llibres electrònics, tauletes o telèfons intel·ligents, amb aplicacions per Android i iOS.
Aquest mes de gener s'han afegit, als 2.000 llibres electrònics disponibles, 27 revistes en català entre les quals trobem Cuina, Descobrir, El Temps, Enderrock, Sàpiens, Serra d'Or, Súpers o Time Out Barcelona, entre d'altres.
Us presentem també un web destacat de casa nostra, el web de l' Any Granados 2016, organitzat en commemoració dels cent anys de la mort d'un dels lleidatans més universals: el pianista i compositor Enric Granados.
Conegut per la seva obra pianística, especialment la suite Goyescas (1911), va crear l'Acadèmia de Piano de Barcelona.
L'expressivitat lírica de Granados al teclat i la inspiració estètica de les seves obres han recorregut tots els auditoris d'Europa de la mà d'artistes que van néixer del seu mestratge, entre ells Frank Marshall i Alícia de Larrocha.
Va morir en el naufragi de la nau Sussex, al canal de la Mànega, torpedinada per l'armada alemanya en la Primera Guerra Mundial.
Durant tot el 2016 i fins al 2017, any en què se celebren els cent cinquanta anys del naixement del compositor, podreu gaudir de tot un seguit d'activitats que tenen com a seu principal la ciutat de Lleida, tot i que durant tot l'any les activitats també s'estendran a la resta del país.
Per últim, us volem ensenyar un web interessant de fora de Catalunya.
En aquesta ocasió us proposem que visiteu el web del programa Shakespeare Lives, organitzat pel British Council amb motiu dels 400 anys, l'any 2016, de la mort del dramaturg, actor i poeta anglès William Shakespeare (26 d'abril de 1564 - 23 d'abril de 1616).
Durant tot aquest any es portaran a terme activitats al Regne Unit i arreu del món, atès que es tracta de la celebració de la mort d'un dels més grans de la literatura universal.
Shakespeare Lives és un programa global d'esdeveniments i activitats per celebrar l'obra de William Shakespeare, que convida a la participació de tothom.
Podeu consultar el web del programa per estar al dia del calendari d'esdeveniments.
En aquest espai us proposem que visiteu una pàgina del web del nostre Departament o altres webs de temes culturals relacionats amb la Generalitat de Catalunya.
En aquesta ocasió us recomanem el web de Memòria Digital de Catalunya (MDC), un repositori cooperatiu que conté, en accés obert, col·leccions digitalitzades relacionades amb Catalunya i el seu patrimoni.
També s'hi poden consultar més de 300 revistes catalanes antigues digitalitzades a través del portal Arxiu de Revistes Catalanes Antigues (ARCA) de la Biblioteca de Catalunya.
Us presentem també un web destacat de casa nostra: el web del Museu del Turisme de Calella (MUTUR).
El MUTUR és un modern equipament cultural, inaugurat al gener de 2016, que té com a objectiu mostrar de manera atractiva, didàctica i participativa la història del turisme i els seus efectes socioculturals i econòmics a nivell global.
La visita al Museu proposa al visitant fer la volta al món en un museu, ja que s'explica des de la història dels primers viatgers i exploradors fins a l'actualitat més recent del sector.
El MUTUR es vol constituir en un centre de referència nacional per a la recerca i divulgació documental del turisme.
Des del seu web podeu fer una primera aproximació al Museu i preparar-ne la visita.
• Web del Museu del Turisme de Calella
Per últim, us volem ensenyar un web interessant de fora de Catalunya.
En aquesta ocasió us proposem que visiteu el web del museu de Les Abattoirs de Toulouse, amb motiu de la inauguració de l' exposició "Antoni Tàpies.
Parla, parla" aquest mes de febrer.
La mostra, que es podrà veure fins al 22 de maig de 2016, presenta una selecció d'una seixantena d'obres d'Antoni Tàpies de la col·lecció de la Fundació Antoni Tàpies.
L'exposició, que és resultat del projecte de col·laboració entre les dues institucions, és la més important que un museu francès li dedica a l'artista d'ençà de la seva desaparició el 2012.
Per la seva banda, el museu de Les Abattoirs, inaugurat l'any 2000 a l'antic escorxador de Toulouse (que dóna nom al museu, "abattoirs") té com a missió la promoció i la difusió de l'art modern i contemporani –disposen d'una col·lecció de més de 4.000 obres– a més de servir de plataforma d'una programació pluridisciplinària que inclou la música, el cinema, performances...